ຣັດ​ເຊຍຕັດ​ການ​ສົ່ງ​ແກ໊ສ ໃຫ້​ Belarus
ທ່ານ Alexie Miller ຂອງ Gazprom​ ​ກ່າວ​ວ່າ ການ​ສົ່ງ​ແກ໊ສທຳ​ມະ​ຊາດ​ໄປ​ໃຫ້ Belarus ຈະ​ຄ່ອຍໆຖືກຕັດ​ລົງ ​ໂດຍຈະ​ເລີ່​ມຂຶ້ນ​ໃນ​ວັນ​ຈັນມື້ນີ້
ປະທານາທິບໍດີຣັດເຊຍ ທ່ານ Dimitri Medvedev ໄດ້ສັ່ງໃຫ້ບໍລິສັດແກ໊ສທຳມະຊາດ ຍັກໃຫຍ່ “Gazprom” ຂອງຣັດເຊຍ ຕັດການລຳລຽງສົ່ງແກ໊ສ ໄປໃຫ້ Belarus ຍ້ອນບັນຫາຜິດຖຽງກັນ ເລື່ອງການຈ່າຍເງິນ ທີ່ຍັງແກ້ໄຂບໍ່ໄດ້ນັ້ນ ຫົວຫນ້າບໍລິຫານ Gazprom ທ່ານ Alexie Miller ກ່າວວ່າ ການສົ່ງແກ໊ສທຳມະຊາດໄປໃຫ້ Belarus ຈະຄ່ອຍໆຖືກຕັດລົງ ໂດຍຈະເລີ່ມຂຶ້ນໃນວັນຈັນມື້ນີ້ ສື່ມົນຊົນຂອງຣັດເຊຍລາຍງານວ່າ ການສົນທະນາຫາລື ຈະດຳເນີນຕໍ່ໄປ ລະຫວ່າງ Minsk ກັບMoscow ເຖິງແມ່ນການສົ່ງແກ໊ສທຳມະຊາດ ຈະຖືກຕັດລົງກໍຕາມ ທາງ Belarus ໄດ້ສົ່ງຄະນະເຈລະຈາຕໍ່ລອງໄປຍັງ Moscow ເພື່ອທຳການເຈລະຈາ ສຸກເສີນ ໃນວັນອາທິດວານນີ້ Moscow ໄດ້ຂູ່ວ່າ ຈະຕັດແກ໊ສທຳມະຊາດລົງເຖິງ 85%ຖ້າຫາກວ່າ ຣັກເຊຍບໍ່ໄດ້ຮັບເງິນຈຳນວວນເກືອບ 200 ລ້ານໂດລ່າ ທີ່ Belarus ຍັງເປັນໜີ້ຕົນຢູ່ນັ້ນ ພາຍໃນເວລາ 10 ໂມງເຊົ້າ ວັນຈັນມື້ນີ້ ຕາມເວລາໃນທ້ອງຖິ່ນ ເບລາຣຸສ ປະຕິເສດວ່າຕົນບໍ່ໄດ້ຕິດໜີ້ຣັດເຊຍ